钦定古今图书集成/方舆汇编/职方典/第1293卷 > 《砂贼四攻郴州纪略》谢岳生
## 钦定古今图书集成/方舆汇编/职方典/第1293卷 > 《砂贼四攻郴州纪略》谢岳生

郴僻处万山，外联虔、粤，内接衡、永。其韶、赣猺峒，屡肆

仓劫村，攻城掠邑，遂为“砂贼。”忆崇祯丁丑间，临蓝坑
徒乱，流毒郴、桂、韶、赣，攻常宁，攻桂阳州，下衡山，劫湘
潭，往来凡三，如入无人之境。贼首刘新宇、郭子奴等
拥众犯官军，官军大溃，指挥闵师孔死焉。因自酃县
转永兴，掠东江，至永丰乡，宿罗塘洞，通州震骇，此丁
丑十二月二十一夜也。次早，自罗塘洞到州三里之
地，老鸦嘴转黄江东壁岭，不入城市，以劫衡、湘两县，
锱重过多故耳。是晚宿良田，把总何天柱借追杀之
名，私与贼约，“次年二月祭丁日，各官”出城擒以破，易
于反掌。及期，贼果至，因巳刻方到，而奸谋先败，免堕
其算。结营南塔岭、龙泉塘，攻西南二门七日，索库银
千馀两，犒赏始退。至二十二日，贼众六七千复至，环
攻九日，赖指挥刘定国率永兴弩手、城兵死拒。贼首
王癞子夺门，被大石压死。而贼内有号“大屁股”者，恃
勇复攻，中弩亦死，馀“贼无统，因将城外关厢并水星
楼及民房五六百间尽焚，乃退。”此戊寅年二月砂贼
两攻之大略也。后因劫破衡、湘二县，衡藩震动，疏请
四省会剿。偏院陈公、巡宪李公亲入贼穴，𢭏其巢，暂
得息肩。癸未年，因流寇乱，砂贼复起，发牌张示，约六
月至刘家塘开挖，州民不得惊惶。后果聚众二万馀，
如期以至，近矿数十里，庐舍林木，一望丘墟。及九月，
献贼陷衡发贼将率伪官来州。郴内苦砂贼，外苦流
寇，两载间如坠涂炭。献逆平，砂贼据矿，犹肆掠无已。
乙酉五月，有“荆州辽府宗室朱俨。”招募矿贼及无
赖者万人，净室庵僧亦与焉。攻城，陷之。田遂号“辽王”，盘
据城内。及十月，总兵曹志健至，歼杀过半。十一月，曹
兵去，砂贼馀党近万，攻城半月，声言为辽王报仇，幸
署事郑公为霖调各处弩手坚拒，射伤贼，众莫敢近。
而吉阳乡义民曹三台，率乡勇千馀赴救，城中兵亦
出，内外合攻，杀伤砂贼百馀，围始解，此又乙酉年砂
贼两攻之大略也。郴壤瘠民贫无足当，贼党垂涎，总
以坑场招祸，譬投骨于地，群犬遂狺然而争，况骨有
大于此者乎？故郴受砂贼之害，更甚猺獞。今执笔以
纪，觉痛定思痛犹为心寒，恐后人不知其详，特录之
以存殷鉴。